Vista la comunicació de vaga formulada pels sindicats CCOO, SINDI.CAT i el Comitè d'Empresa de Transport Sanitari de Catalunya, SLU (amb registre d'entrada de 25 d'agost de 2017 als Serveis Territorials a Girona del Departament de Treball, Afers Socials i Famílies), que està previst que s'iniciï el dia 8 de setembre de 2017, a les 0.00 hores, amb caràcter indefinit, i que afecta tots els treballadors i treballadores de l'empresa que presten els seus serveis a l'àmbit territorial lot E (Girona - Alt Maresme);
Vist que el servei que presta l'empresa dedicada al transport sanitari de malalts i accidentats de les zones de l'àmbit territorial del lot E (Girona - Alt Maresme) cal considerar-lo un servei essencial per a la comunitat i que la seva interrupció afectaria drets i béns constitucionalment protegits, com els drets a la vida i la salut, tal com disposen els articles 15 i 43 de la Constitució;
Vist que l'autoritat governativa ha de dictar les mesures necessàries per mantenir el servei essencial, tenint en compte que aquesta restricció ha de ser justificada i proporcional a l'exercici legítim del dret de vaga, reconegut a l'article 28.2 de la Constitució;
Vist que la vaga afecta el transport sanitari de malalts i accidentats, fet que incideix directament en la possibilitat del seu tractament mèdic, i que a més s'atenen situacions urgents que requereixen transport especialitzat;
Vist que la vaga afecta tota la plantilla de l'empresa que presta servei al lot E, que la seva durada és indefinida, i que aquests trasllats es duen a terme mitjançant les modalitats de serveis urgents, interhospitalaris i programats, a través de les indicacions que es duen a terme des del Centre Coordinador Sanitari (CECOS) per part del personal mèdic en presència física a la sala de coordinació les 24 hores del dia;
Vist que s'ha de garantir el trasllat de malalts i accidentats en els casos urgents i que, en determinats casos, no és possible fer-ho amb mitjans de transport alternatius, atesa la urgència o la necessitat d'acompanyament sanitari, cal que l'autoritat governativa dicti els serveis mínims a fi de mantenir el servei essencial i que aquesta restricció sigui adequada i proporcional al dret legítim de vaga, raó per la qual es considera adient garantir els serveis d'urgència i de necessitat inajornable, ja que els trasllats per motius d'urgències són tant a causa d'accidents a les vies públiques com els accidentats i els malalts en domicili, com els trasllats interhospitalaris i els provinents dels centres de coordinació i de demanda d'urgències, així com de prescripció facultativa urgent.
Així mateix, cal considerar urgències, en tot cas, els trasllats de malalts als serveis d'hemodiàlisi, d'oncologia i els intrahospitalaris, com també els trasllats per realitzar les proves complementàries indicades expressament com a urgents.
Vist que per disposar de prou espai i assegurar la rotació en els serveis d'urgència, i per tal de garantir l'assistència a nous pacients que requereixen atenció urgent i no bloquejar la seva entrada ni demorar-ne l'atenció, cal garantir el trasllat de pacients donats d'alta al servei d'urgències, que necessitin, segons el criteri facultatiu, la utilització del transport sanitari per abandonar les dependències assistencials;
Vist el caràcter indefinit de la vaga, la durada de 24 hores al dia i que és l'única empresa que presta serveis en l'àmbit de Girona i Alt Maresme, la vaga comporta una forta incidència en el servei públic del transport sanitari en aquesta zona i justifica, per tant, un increment pel que fa a la fixació dels serveis mínims en relació a altres supòsits de vaga anteriors, ja sigui perquè afectava només alguna franja horària o bé per la seva curta durada;
En atenció a les raons exposades i per tal de garantir les activitats esmentades, es considera adequat fixar com a serveis mínims el 90% de la prestació dels serveis urgents i inajornables que, segons el criteri mèdic, es reclamin des del Centre Coordinador Sanitari (CECOS).
Atesa la jurisprudència sobre la matèria, s'han d'adaptar aquests serveis mínims als recents criteris jurisprudencials que estableixen, a tall d'exemple, la Sentència, de 14 de juliol de 2016, sobre el Recurs 4057/2014, de la Sala Contenciosa Administrativa, Secció Quarta, del Tribunal Suprem, i la Sentència de 21 de maig de 2015, sobre el Recurs 3898/2013, de la Sala Contenciosa Administrativa, Secció Setena, del Tribunal Suprem.
Vist que en el tràmit d'audiència sobre la necessitat d'establir uns serveis mínims les parts afectades van formular les seves propostes, tal com consta a l'Acta de 30 d'agost de 2017;
Vist que s'ha demanat informe tècnic a la Secretaria General del Departament de Salut;
La situació de vaga anunciada pels sindicats CCOO, SINDI.CAT i el Comitè d'Empresa de Transport Sanitari de Catalunya, SLU, que està prevista que s'iniciï el dia 8 de setembre de 2017, a les 0.00 hores, amb caràcter indefinit, i que afecta tots els treballadors i treballadores de l'empresa que presten els seus serveis a l'àmbit territorial lot E (Girona - Alt Maresme), s'entén condicionada al manteniment dels serveis consistents en un 90% per garantir:
El trasllat de malalts i accidentats en casos d'urgència i de necessitat inajornable, tant els que són a causa d'accidents esdevinguts a la via pública com els que són a petició domiciliària o bé interhospitalària.
El trasllat de malalts per rebre les degudes atencions als serveis d'hemodiàlisi i oncològics, així com per realitzar les proves complementàries que siguin declarades de caràcter urgent i els trasllats intrahospitalaris.
El trasllat de pacients donats d'alta al servei d'urgències que necessitin, segons criteri facultatiu, la utilització del transport sanitari per abandonar les dependències assistencials.
L'empresa ha de disposar de la infraestructura necessària per poder realitzar operativament les tasques de transport que assenyalen els paràgrafs anteriors.
Barcelona, 6 de setembre de 2017